b'\n_START_ARTICLE_\nMr. Bean (seriaal)\n_START_PARAGRAPH_\n"Mr. Bean" on Briti kom\xc3\xb6\xc3\xb6diasari, mille peategelane on Mr. Bean (osat\xc3\xa4itja Rowan Atkinson)._NEWLINE_Sarja on kirjutanud Rowan Atkinson, Robin Driscoll, Richard Curtis ja Ben Elton. _NEWLINE_Esimene osa anti eetrisse 1. jaanuaril 1990. Kokku tehti 14 jagu, viimane neist l\xc3\xa4ks eetrisse 31. oktoobril 1995. Iga jao pikkus oli 25 minutit._NEWLINE_Sarja j\xc3\xa4rjena ja Mr. Beani tegelaskuju kasutades on hiljem tehtud animasari ja kaks t\xc3\xa4ispikka m\xc3\xa4ngufilmi._NEWLINE_Mr. Beani tegelaskuju arendas Atkinson, kui ta \xc3\xb5ppis Oxfordi \xc3\xbclikoolis elektrotehnika magistri\xc3\xb5ppes. \xc3\x9cks Beani varasemaid esinemisi toimus Montr\xc3\xa9alis Kanadas 1987. aastal, kus Atkinson osales "Just for Laughs" kom\xc3\xb6\xc3\xb6diafestivalil. Atkinson soovis seal aga kindlasti osaleda prantsuskeelses programmis, mispeale festivali korraldajad olid imestunud, kuna Atkinsoni sket\xc5\xa1is ei olnud \xc3\xbcldse prantsuskeelset dialoogi. Selgus, et Atkinson n\xc3\xa4gi seda testesitusena, soovides n\xc3\xa4ha, kui populaarne oleks Beani tegelaskuju, kes peaaegu \xc3\xbcldse ei r\xc3\xa4\xc3\xa4gi ja peamiselt tugineb kehakeelele, mitteingliskeelse publiku hulgas.'